b'\n_START_ARTICLE_\nRachel McAdams\n_START_SECTION_\nBiografia\n_START_PARAGRAPH_\nMcAdams va n\xc3\xa9ixer a\xc2\xa0London, Ontario (Canad\xc3\xa0), i es va criar a\xc2\xa0St. Thomas. El seu pare, Lance, \xc3\xa9s camioner, i la seva mare, Sandra, \xc3\xa9s infermera. Per part de la seva \xc3\xa0via t\xc3\xa9 ascend\xc3\xa8ncia gal\xc2\xb7lesa. McAdams t\xc3\xa9 un germ\xc3\xa0 gran, Daniel, i una germana petita, Kayleen. Als 4 anys va comen\xc3\xa7ar a patinar sobre gel i amb \xc2\xa0dotze anys es va iniciar en la interpretaci\xc3\xb3, acudint al "Original Kids Theatre Company", a Ont\xc3\xa0rio. El 2001 es va graduar a la Universitat de York, a Toronto, amb una llicenciatura de "Bachelor of Fine Arts" (Belles arts). Tamb\xc3\xa9 va estudiar amb la Companyia de Teatre Infantil de London.\n_START_SECTION_\nPrimers \xc3\xa8xits (2001-2005)\n_START_PARAGRAPH_\nDespr\xc3\xa9s d\'apar\xc3\xa8ixer al seu pa\xc3\xads en la s\xc3\xa8rie de televisi\xc3\xb3 "Shotgun Lovedolls" (2001) i intervenir en el telefilm "Guilt by Association" (2002), McAdams va debutar al cinema protagonitzant la pel\xc2\xb7l\xc3\xadcula "My Name is Tanino" (2002), una com\xc3\xa8dia coprodu\xc3\xafda entre It\xc3\xa0lia i Canad\xc3\xa0 que va dirigir Paolo Virzi. Aquest mateix any actua en la pel\xc2\xb7l\xc3\xadcula Perfect Pie, sent nominada als "Premis Genie" del Canad\xc3\xa0, per la seva interpretaci\xc3\xb3 de l\'adolescent Patsy Grady._NEWLINE_La seva primera pel\xc2\xb7l\xc3\xadcula a Hollywood va ser el 2002, en la com\xc3\xa8dia The Hot Chick, en la qual va interpretar una estudiant que canvia de cos amb un criminal (Rob Schneider). A l\'any seg\xc3\xbcent va tornar al Canad\xc3\xa0 per fer un paper recurrent en la s\xc3\xa8rie "Slings and Arrows" (2003-2005), rebent dues nominacions per als Premis Gemini pel seu treball en la s\xc3\xa8rie, resultant guanyadora en una d\'elles._NEWLINE_El 2004 arriben els seus dos papers estrella i probablement els m\xc3\xa9s reeixits i recordats fins al dia d\'avui. El primer va ser la com\xc3\xa8dia juvenil Mean Girls, coprotagonitzada per Lindsay Lohan. McAdams va rebre cr\xc3\xadtiques favorables per la seva interpretaci\xc3\xb3 de l\'adolescent Regina George, una estudiant maliciosa. El seu segon paper va ser en el drama rom\xc3\xa0ntic El quadern de Noah, una adaptaci\xc3\xb3 de la novel\xc2\xb7la de Nicholas Sparks. McAdams i Ryan Gosling van interpretar una parella separada per diferents circumst\xc3\xa0ncies el 1940. Malgrat la "melindrositat" de la hist\xc3\xb2ria, els cr\xc3\xadtics van elogiar les actuacions dels actors protagonistes. McAdams va ser nominada per aquests dos papers a gaireb\xc3\xa9 una dotzena de premis, la majoria eren dels MTV Movie i els Teen Choice._NEWLINE_El 2005 va protagonitzar tres pel\xc2\xb7l\xc3\xadcules. En Wedding Crashers, una com\xc3\xa8dia de gran \xc3\xa8xit, va interpretar a Claire Cleary, la filla d\'un influent pol\xc3\xadtic i amb un inter\xc3\xa8s amor\xc3\xb3s d\'Owen Wilson. Despr\xc3\xa9s va apar\xc3\xa8ixer al costat de Cillian Murphy en\xc2\xa0Red\xc2\xa0Eye, un thriller en el qual Rachel es posa en la pell de Lisa Reisert, una dona amena\xc3\xa7ada a bord d\'un vol nocturn pel seu company de seient. La seva \xc3\xbaltima pel\xc2\xb7l\xc3\xadcula va ser la com\xc3\xa8dia dram\xc3\xa0tica The Family Stone, amb Diane Keaton, Sarah Jessica Parker, Luke Wilson i Claire Danes.\n_START_SECTION_\nDescans professional i retorn (2006-2008)\n_START_PARAGRAPH_\nMcAdams es va retirar de la vida p\xc3\xbablica entre 2006 i 2007, prenent-se un temps lliure per dedicar-se a la seva fam\xc3\xadlia i a ella mateixa. Durant aquest per\xc3\xadode, l\'actriu va rebutjar papers en pel\xc2\xb7l\xc3\xadcules com El diable es vesteix de Prada (2006), Casino Royale (2006), Mission: Impossible III (2006) i Superagent 86 (pel\xc2\xb7l\xc3\xadcula) (2008)._NEWLINE_Al febrer de 2006, va interpretar l\'obra de Eve Ensler, The Vagina Monologues, en el "St. Lawrence Centre for the Arts", a Toronto, recaptant fons pel V-day. Aquest mateix any tamb\xc3\xa9 va ser candidata al Premi Orange a l\'estrella emergent, atorgat per l\'Acad\xc3\xa8mia Brit\xc3\xa0nica de les Arts Cinematogr\xc3\xa0fiques i de la Televisi\xc3\xb3 i va fer de presentadora en la 78\xc2\xaa edici\xc3\xb3 dels premis Oscar, lliurant el premi a l\'assoliment cient\xc3\xadfic o t\xc3\xa8cnic._NEWLINE_El 2008, va tornar amb dues pel\xc2\xb7l\xc3\xadcules poc destacades: la primera va ser Married Life, pel\xc2\xb7l\xc3\xadcula en la qual va compartir cr\xc3\xa8dits amb Pierce Brosnan, Chris Cooper i Patricia Clarkson. La seva segona pel\xc2\xb7l\xc3\xadcula va ser The Lucky Ones, una hist\xc3\xb2ria de tres soldats que tornen a casa despr\xc3\xa9s de la Guerra de l\'Iraq i que no es coneixen. Ambdues pel\xc2\xb7l\xc3\xadcules van ser un frac\xc3\xa0s de taquilla, per\xc3\xb2 els cr\xc3\xadtics van elogiar les interpretacions de McAdams.\n_START_SECTION_\nTornada a la fama (2009-2011)\n_START_PARAGRAPH_\nEl 2009, interv\xc3\xa9 en tres pel\xc2\xb7l\xc3\xadcules. State of Play, un thriller pol\xc3\xadtic basat en la L\'ombra del poder de la BBC, coprotagonitzat per Russell Crowe, Helen Mirren i Ben Affleck. El seu seg\xc3\xbcent projecte seria el drama rom\xc3\xa0ntic The Time Traveler\'s Wife, pel\xc2\xb7l\xc3\xadcula basada en la novel\xc2\xb7la del mateix nom, escrita per Audrey Niffenegger i publicada el 2003. La seva tercera i \xc3\xbaltima pel\xc2\xb7l\xc3\xadcula el 2009 va ser Sherlock Holmes, nova adaptaci\xc3\xb3 del personatge creat per Arthur Conan Doyle, dirigida per Guy Ritchie. Robert Downey Jr. i Jude Law van interpretar a Holmes i John H. Watson, respectivament, mentre que McAdams va interpretar a Irene Adler, una dona fatal de Nova Jersey que una vegada va v\xc3\xa8ncer a Holmes, que guanya a contracor el seu respecte i que mant\xc3\xa9 una tempestuosa relaci\xc3\xb3 amb el detectiu. La pel\xc2\xb7l\xc3\xadcula va ser un \xc3\xa8xit, tant de cr\xc3\xadtica com de p\xc3\xbablic, i la interpretaci\xc3\xb3 de McAdams com Adler va ser molt elogiada._NEWLINE_El 2010 nom\xc3\xa9s va participar en una pel\xc2\xb7l\xc3\xadcula: Morning Glory, una com\xc3\xa8dia coprotagonitzada per Harrison Ford i Diane Keaton. La pel\xc2\xb7l\xc3\xadcula va tenir una modesta acceptaci\xc3\xb3 tant per la cr\xc3\xadtica, com pel p\xc3\xbablic._NEWLINE_El 2011, McAdams va protagonitzar, de nou juntament amb Owen Wilson, la pel\xc2\xb7l\xc3\xadcula Midnight in Paris, com\xc3\xa8dia rom\xc3\xa0ntica escrita i dirigida per Woody Allen. Allen va escollir a McAdams per al paper d\'Inez, per recomanaci\xc3\xb3 de la seva antiga companya Diane Keaton. La pel\xc2\xb7l\xc3\xadcula es va presentar en l\'obertura del Festival de Cannes de 2011, i va ser la m\xc3\xa9s taquillera d\'Allen als Estats Units. Aquell mateix any va tornar a interpretar a Irene Adler en la seq\xc3\xbcela Sherlock Holmes: Un joc d\'ombres.\n_START_SECTION_\n\xc3\x9altims treballs (2012)\n_START_PARAGRAPH_\nEl 2012 McAdams va actuar en el drama rom\xc3\xa0ntic The Vow. McAdams i Channing Tatum van interpretar a una parella d\'acabats de casar que tracten de reconstruir la seva relaci\xc3\xb3 despr\xc3\xa9s que un accident de cotxe deixa a la dona sense records del seu matrimoni. La pel\xc2\xb7l\xc3\xadcula est\xc3\xa0 basada en una hist\xc3\xb2ria real, i es va estrenar coincidint amb el Dia de Sant Valent\xc3\xad._NEWLINE_El 2013 va coprotagonitzar al costat de Domhnall Gleeson, About Time,\xc2\xa0molt ben acollida per les cr\xc3\xadtiques dels experts i del p\xc3\xbablic \xc2\xa0que li van atorgar el seu premi en el Festival de Sant Sebasti\xc3\xa0 aquest mateix any. Hi\xc2\xa0interpreta l\'amor veritable de Tim (Domhnall Gleeson) que als 21 anys descobreix que \xc3\xa9s capa\xc3\xa7 de viatjar en el temps. El 2015 va interpretar a l\'agent Ani Bezzerides en la segona temporada de la s\xc3\xa8rie televisiva True Detective._NEWLINE_Aquest mateix any McAdams va ser seleccionada per Marvel Studios per apar\xc3\xa8ixer en un paper protagonista en la pel\xc2\xb7l\xc3\xadcula Doctor Strange, que es va estrenar el novembre de 2016._NEWLINE_El 14 de gener de 2016 rep la seva primera nominaci\xc3\xb3 als Premis Oscar en la categoria millor actriu secund\xc3\xa0ria pel seu paper en la pel\xc2\xb7l\xc3\xadcula Spotlight. A l\'octubre del 2016 Rachel McAdams es va unir a la pel\xc2\xb7l\xc3\xadcula Disobedience, al costat de Rachel Weisz. El debut en angl\xc3\xa8s com a director del realitzador xil\xc3\xa8 Sebasti\xc3\xa1n Lelio es va anunciar el gener de 2017 a Londres. Al gener del 2017 tamb\xc3\xa9 es va anunciar que Jason Bateman\xc2\xa0i\xc2\xa0Rachel McAdams serien contractats per protagonitzar una nova com\xc3\xa8dia per New Line titulada Game Nigth.\xc2\xa0John Francis Daley\xc2\xa0i\xc2\xa0Jonathan Goldstein\xc2\xa0dirigiran el projecte que ser\xc3\xa0 produ\xc3\xaft per Bateman juntament amb James Garavente per Aggregate Films.\n_START_SECTION_\nVida personal\n_START_PARAGRAPH_\nMcAdams viu a "Harbord Village" a Toronto, Ont\xc3\xa0rio, Canad\xc3\xa0. Comparteix casa amb el seu germ\xc3\xa0 gran. No obstant aix\xc3\xb2, t\xc3\xa9 la Green Card (La Targeta de Resid\xc3\xa8ncia Permanent als Estats Units).'